Sophie Hæstorp Andersen (S), 2026-01-13:
Allerførst vil jeg gerne sige tusind tak til ordførerne her i dag og til de mange partier, som jo er med i vores fælles aftale om, hvordan vi styrker psykiatrien i de kommende år.
Tak også for de spørgsmål, der har været.
For mig er den her rejse med at lave afklaringspladser jo i virkeligheden noget, der er startet for lang, lang tid siden med en stille undren over, at så mange mennesker kan blive udskrevet fra psykiatrien, uden at de har en bolig at vende hjem til.
Men det handler også om tal for, når man bliver udskrevet fra psykiatrien og det egentlig er vurderet, at man har behov for social støtte til at komme videre og komme sig.
Det er jo det, der er baggrunden for, at der også var en drøftelse om, hvordan vi styrker kapaciteten i socialpsykiatrien, og hvordan vi styrker sammenhængen imellem sygehuspsykiatrien og socialpsykiatrien, således at vi kan hjælpe endnu flere med psykisk sygdom efter udskrivning fra sygehuspsykiatrien.
For jeg synes vitterlig ikke, at nogen skal udskrives til ingenting, og det ved jeg jo at ordførerne for partierne er enige med mig i.
Når man bliver udskrevet fra sygehuspsykiatrien og har været alvorligt syg, skal man selvfølgelig have den nødvendige hjælp til at blive støttet i at komme sig, og det gør man altså ikke, hvis man f.eks. bliver udskrevet til hjemløshed.
Flere end hver fjerde, der har været indlagt i sygehuspsykiatrien, bliver genindlagt med akut behov for hjælp inden for 30 dage.
Det siger sig selv, at det er mange, og at det i mange tilfælde også er for mange.
Der er i hvert fald mange steder, hvor det ikke er ønskeligt, at man vender tilbage igen så hurtigt for at få hjælp igen, men at det desværre handler om, at man ikke har fået den ordentlige sociale støtte, som man havde behov for, da man blev udskrevet.
Vi bliver simpelt hen nødt til at mindske det gab, der er imellem udskrivelse, og hvornår den sociale støtte bringes til veje i kommunen og i socialpsykiatrien.
Vi bliver nødt til at lukke det hul, og det er det, som afklaringspladserne skal være med til at sikre.
For mig er det vigtigt, at afklaringsopholdet kan gives i tilknytning til udskrivningen, sådan at ingen udskrives uden relevant hjælp eller udskrives til gaden.
Bl.a. driver Røde Kors i dag flere tilbud, hvor man kan komme ind på det, vi kalder en omsorgsplads, hvor man i op til 14 dage kan få hjælp til at komme sig, og hvor man kan få hjælp til netop at komme i kontakt med kommunen og tale om, hvad det er for en bolig, man har behov for, og hvad det er for nogle tilbud, der er.
Med det her tilbud er det sådan, at vi faktisk lægger op til, at der ikke som udgangspunkt er en grænse for, hvor lang tid der skal gå, før kommunen kan sikre den ordentlige hjælp.
Vi har skrevet i lovforslaget, at vi forventer, at det i gennemsnit er 55 dage.
I min verden måtte det i virkeligheden meget gerne være kortere tid, for jeg synes jo, at folk så hurtigt som muligt skal have det rigtige tilbud, hvad enten det er at komme tilbage i egen bolig med bostøtte, eller om det er at komme ind på et botilbud, hvis man er for syg til at kunne være i egen bolig.
Det synes jeg skal gå så hurtigt som muligt.
Men jeg har også lyttet til høringssvarene, der nævner de forsøg, vi har haft indtil videre, med de her tilbud og afklaringspladser i bl.a. Roskilde Kommune – der er 5-6 kommuner, der er gået sammen om at lave forsøg med sådan en afklaringsplads her – og Faaborg Kommune, hvor man også laver forsøg med det.
De har sagt, at deres oplevelse er, at der er brug for lidt længere tid, og de har i høringssvarene sagt 90 dage.
Nu er vi så landet på at have aftalt med kommunerne, at vi sigter på, at det i gennemsnit er 55 dage.
Men for nu at sige det helt ærligt vil jeg sige, at jeg gerne så, at man får den hjælp, man har brug for, så hurtigt som muligt.
For vi ved, at det er, når man får den rigtige hjælp, og når man er motiveret, at der virkelig kan gøres en forskel for mennesker.
Det er også derfor, at regeringen, som jeg sagde før, foreslår, at tilbuddet skal ligge i umiddelbar tilknytning til udskrivningen eller senest 3 døgn derefter, og vores forventning er, at det i gennemsnit er omkring 55 dage, man har behov for den her støtte, men det kan være længere, for vi har ikke stillet nogen krav om, at man skal udskrives eller ikke længere kan blive tilbudt en afklaringsplads, fordi det varer længere.
Vi har omvendt heller ikke sagt, at det ikke kunne varer kortere, hvis man ret hurtigt får afklaret, hvad det er, der er behov for.